Kaykerdoxê tîyatroyî û Serekê Diyînî yê Konseya Haştîye ya Swêdî Kemal Gorgu serra 1976î ra nata paytextê Swêdî Stockholmî de ciwîyeno. Gorguyî derheqê serebûtê kişîyayîşê Palmeyî de ANFyî rê qisey kerd.
Kemal Gorguyî vat: ''Wexto ke mi eşnawit ke Palme kişîya ez şoq bîya. Palme nêzdîyê kurdan bi, xeylêk heqî dayî kurdan. Rîyê nê serebûtî ra kurdan rê zaf nêheqî û îftîrayî ameyî kerdene. Nê serebûtî ra dima kurdî travmayêka pîle ra derbaz bîye. Ganî Swêd bivatêne ke kişîyayîşê Palmeyî de mesuldarîya kurdan çin a. Ganî ma sey kurdan Swêdî ra dewayêk abikerê. Dima ke Swêd û welatanê bînan ma sey 'terorîst' îlan kerdî zerarêko pîl resa ma.
Heta ke PKK lîsteya terorî de bibo Erdogan do Kurdîstanî ser o bombayan bivarno. Erdogan Ewropa ra vano 'Şima PKK sey terorîst îlan kerd ma zî vera terorîstan şer kenê.' Ganî her çî ra ver nê morê 'terorîstî' milê PKKyî ra bêro girewtene.
Mi na babete viste rojdemê Konseya Haştîye. Ma do hukmatê Swêdî ra mektubêk bierşawê û biwazê ke kurdan ra uzrê xo biwazo. Ma bi rojan o na babete ercnenê. Ganî pêro rêxistinê kurdî seba na mesele kom bibê.
Ewropa de zî ganî merdimê demokrat, şorişgêr û pawitoxê heqan seba ke PKK lîsteya terorî ra bêro vetene têbigêrê.''
